CELEX: 32019D2002
Language: ro
Date: 2019-11-28 00:00:00
Title: Decizia de Punere în Aplicare (UE, Euratom) 2019/2002 a Comisiei din 28 noiembrie 2019 privind autorizarea Bulgariei de a continua să utilizeze anumite estimări aproximative pentru calculul resurselor proprii bazate pe TVA în ceea ce privește transportul internațional de pasageri până la sfârșitul anului 2023 [notificată cu numărul C(2019) 8590] (Numai textul în limba bulgară este autentic)

2.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 310/50
               
            
         DECIZIA DE PUNERE ÎN APLICARE (UE, Euratom) 2019/2002 A COMISIEI
         din 28 noiembrie 2019
         privind autorizarea Bulgariei de a continua să utilizeze anumite estimări aproximative pentru calculul resurselor proprii bazate pe TVA în ceea ce privește transportul internațional de pasageri până la sfârșitul anului 2023
         
            
               [notificată cu numărul C(2019) 8590]
            
         
         (Numai textul în limba bulgară este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
         după consultarea Comitetului consultativ privind resursele proprii,
         întrucât:
         
                     (1)
                  
                  
                     În temeiul articolului 390a din Directiva 2006/112/CE a Consiliului (2), în conformitate cu condițiile aplicate în Bulgaria la data aderării sale, acest stat membru poate să continue să scutească transportul internațional de pasageri, astfel cum este menționat în partea B punctul 10 din anexa X la directiva respectivă, atât timp cât aceeași scutire se aplică în oricare dintre statele membre care făceau parte din Comunitate la 31 decembrie 2006. Conform articolului menționat, aceste operațiuni trebuie luate în considerare la stabilirea resurselor proprii bazate pe taxa pe valoarea adăugată (TVA).
                  
               
                     (2)
                  
                  
                     Prin Decizia 2010/4/UE, Euratom a Comisiei (3), Bulgaria a fost autorizată, printre altele, să utilizeze estimări aproximative în ceea ce privește transportul internațional de pasageri, astfel cum este menționat în partea B punctul 10 din anexa X la Directiva 2006/112/CE, în scopul calculării resurselor proprii bazate pe TVA pentru perioada 1 ianuarie 2009-31 decembrie 2018.
                  
               
                     (3)
                  
                  
                     În scrisoarea din 4 aprilie 2019, Bulgaria a solicitat Comisiei autorizarea de a continua să utilizeze anumite estimări aproximative pentru calculul resurselor proprii bazate pe TVA. Bulgaria nu poate face calculul precis al resurselor proprii bazate pe TVA pentru operațiunile menționate în partea B punctul 10 din anexa X la Directiva 2006/112/CE în ceea ce privește transportul internațional de pasageri. Este probabil ca un astfel de calcul să implice o sarcină administrativă nejustificată în raport cu efectul operațiunilor respective asupra resurselor proprii totale bazate pe TVA ale Bulgariei. Bulgaria poate face un calcul utilizând estimări aproximative pentru această categorie de operațiuni. Prin urmare, Bulgaria ar trebui să fie autorizată să calculeze în continuare resursele proprii bazate pe TVA utilizând estimări aproximative în ceea ce privește transportul internațional de pasageri.
                  
               
                     (4)
                  
                  
                     Din motive de transparență și de securitate juridică, este necesar să se limiteze în timp aplicabilitatea acestei autorizări,
                  
               ADOPTĂ PREZENTA DECIZIE:
         
            Articolul 1
            Pentru calcularea resurselor proprii bazate pe TVA, în perioada 1 ianuarie 2019- 31 decembrie 2023, Bulgaria este autorizată să utilizeze estimări aproximative în ceea ce privește transportul internațional de pasageri, astfel cum este menționat în partea B punctul 10 din anexa X la Directiva 2006/112/CE.
         
         
            Articolul 2
            Prezenta decizie se adresează Republicii Bulgaria.
         
         
            Adoptată la Bruxelles, 28 noiembrie 2019.
            
               
                  Pentru Comisie
               
               Günther OETTINGER
               
                  Membru al Comisiei
               
            
         
         
            (1)  JO L 155, 7.6.1989, p. 9.
         
            (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
         
            (3)  Decizia 2010/4/UE, Euratom a Comisiei din 22 decembrie 2009 de autorizare a Bulgariei să utilizeze statistici pentru anii anteriori penultimului an și să utilizeze anumite estimări aproximative pentru calculul bazei resurselor proprii TVA (JO L 3, 7.1.2010, p. 17).